

Mød en nyuddannet, nyansat kollega 2024

# Foreningen har en ambition om at styrke mødet med de nyuddannede, nyansatte kolleger. Introduktionen til foreningen er en hjørnesten i arbejdet med organisering af foreningens medlemmer, og du spiller som TR en nøglerolle i arbejdet.

## Møde nr. 1 - elevatortalen

Når din nyuddannede kollega starter på skolen/arbejdspladsen, bør du introducere dig selv og fortælle, hvad en TR er, og hvad Danmarks Lærerforening er.

Det bør være et kort og enkelt møde. Din nye kollega har nok at tænke på i denne tid og modtager mange informationer. Forestil dig, at du skulle kunne nå ’salgstalen’ på en tur op med en elevator. Du skal blot gøre opmærksom på, hvem du er, hvad en TR laver, og at man altid kan henvende sig. Du kan f.eks. sige til din nye kollega, du at du godt ved, at det kan være ret overvældende at være ny lærer, og det vil vedkommende ikke være den første, der oplever. Det er vigtigt at vide, at man som ny ikke er alene. Man har kollegaer, skoleledelse og sin TR/DLF. Fortæl gerne din nye kollega, at man skal huske at række ud, hvis man har behov for støtte.

Fortæl også, at du vil tage kontakte igen senere for at sikre dig, at alt går, som det skal. Nævn gerne et par af DLF’s mærkesager, som også har relevans i jeres lokale kontekst. Det kan være med til at skabe en forståelse for sammenhængen mellem medlemskabet og arbejdslivet. Du kan drøfte med kredsen, hvad du kan udvælge som lokale mærkesager.

Du kan også understrege de indsatser, foreningen har i forhold til at understøtte starten på lærerlivet og medlemskabet af Danmarks Lærerforening. Eksempelvis §10 i A20 om det særlige hensyn til nyuddannede ved opgavefordelingen.

Og så skal du selvfølgelig opfordre din nye kollega til at melde sig ind i Danmarks Lærerforening, hvis vedkommende ikke allerede er det, og tilbyde at hjælpe med processen, hvis det skulle være nødvendigt.

Hvis din nye kollega allerede er medlem af Lærerstuderendes Landskreds, skal vedkommende overflyttes til kredsen. Det skal kredsens medlemsadministrator gøre. Hvis du er i tvivl om, hvorvidt den nye kollega er blevet overflyttet, kan du spørge kredsen.

## Møde nr. 2 – læs en lønseddel

Efter 1-2 måneder kan du invitere den nye kollega til et møde, hvor dagsordenen f.eks. er

* Er kollegaen blevet indmeldt/overført fra Lærerstuderendes Landskreds
* Læs og forstå en lønseddel – [Læs mere om løn på dlf.org](https://www.dlf.org/loen-og-vilkaar/loen/ansat-i-en-kommune). Orientér også om kollegaens muligheder vedr. fritvalgtillægget.
* Nærmere introduktion til, hvad du kan hjælpe med som TR
* Hvorfor er det væsentligt, at DLF laver kollektive aftaler for medlemmerne? Og hvorfor er det vigtigt at være medlem.
* Fortæl om kredsen samt evt. lokale kredsmedier (medlemsblad/nyhedsbrev/hjemmeside og sociale medier)
* Fortæl om DLF’s medier: Fagbladet Folkeskolen / [folkeskolen.dk](https://www.folkeskolen.dk/), [@laererforeningen](https://www.instagram.com/laererforeningen/) på Instagram, [facebook.com/dlforg](https://www.facebook.com/dlforg), hjemmesiden [dlf.org](http://dlf.org/) og [@dlforg](https://twitter.com/dlforg) på Twitter.

## Møde nr. 3 – Opfølgning

Efter et halvt års tid kan du mødes med den nyansatte og drøfte, hvordan det går. Kom gerne omkring hele situationen som nyansat. Hvordan går det med jobbet, kollegerne, eleverne – og evt. også privat-/fritidslivet. Du skal selvfølgelig ikke snage i kollegaens privatliv, men du kan godt vise interesse for, om din nye kollega generelt trives.

Hvis du har en fornemmelse af, at den nyansatte har lyst til at give feedback til dig/kredsen/DLF centralt, kan vi som faglig organisation altid bruge den viden i vores arbejde med at blive en bedre fagforening.

Som den nærmeste tillidsvalgte spiller du den mest centrale rolle i forbindelsen mellem Danmarks Lærerforening og medlemmet. Hvis du vurderer, at det giver mening, kan du give kollegaen mulighed for at fortælle, hvordan det var at blive mødt af DLF, hvad vi evt. kan gøre bedre, eller hvad der var særlig godt/udbytterigt som nyt medlem.

Du kan overveje, om møde nr. 3 skal afholdes som et fælles møde mellem dig og alle de nyuddannede på skolen.